พระราชบัญญัติพระราชบัญญัติมาตราชั่ง ตวง วัดพระพุทธศักราช ๒๔๖๖ พระบาทสมเด็จพระรามาธิบดีศรีสินทรมหาวชิราวุธพระมงกุฎเกล้าเจ้าอยู่หัวทรงพระราชดำริว่าพระราชอาณาจักรสยามในเวลานี้ยังไม่มีวิธีชั่งตวงวัดเป็นสมานรูป ซึ่งกำหนดเป็นมาตรา และบัญญัติเป็นกฎหมาย สมควรจะมีวิธีเช่นที่กล่าวนี้ขึ้น อนึ่งวิธีชั่งตวงวัดของประเทศสยามนั้นควรอนุโลมตามวิธีแห่งนานาประเทศสุดแต่จะสมกับความประสงค์ภายในพระราชอาณาจักรและวิธีเมตริกนั้นปรากฏว่าได้ใช้กันไพศาลแล้ว จึงมีพระบรมราชโองการดำรัสเหนือเกล้าฯ สั่งว่า วิธีชั่งตวงวัดของประเทศสยามนั้นให้เป็นวิธีเมตริกกับให้รวมจำนวนหน่วยที่เป็นประเพณีบางอย่าง ซึ่งได้ดัดแปลงเข้าหาวิธีเมตริกแล้วนั้นเพิ่มขึ้นชั่วกาลที่จำเป็นยังจะต้องใช้เพื่อประสบความประสงค์ของภูมิประเทศ ทรงพระกรุณาโปรดเกล้าฯ ให้ตราพระราชบัญญัติไว้สืบไปดังนี้ ลักษณะ ๑ข้อความเบื้องต้น มาตรา๑ ให้เรียกกฎหมายนี้ว่า พระราชบัญญัติมาตราชั่งตวง วัด พระพุทธศักราช ๒๔๖๖ มาตรา๒ ในพระราชบัญญัตินี้ เสนาบดีหมายความว่า เสนาบดีเจ้ากระทรวงผู้ซึ่งได้รับมอบหน้าที่โดยกระแสพระบรมราชโองการให้จัดการตามพระราชบัญญัตินี้ กฎเสนาบดีหมายความว่ากฎเสนาบดีที่ออกเพื่อจัดการตามพระราชบัญญัตินี้ เจ้าพนักงานหมายความว่าบุคคลผู้ใดผู้หนึ่งซึ่งได้รับอำนาจโดยพิเศษก็ดี หรือโดยหน้าที่ราชการก็ดีให้กระทำการตามข้อบัญญัติของพระราชบัญญัตินี้ทั้งหมดหรือแต่ส่วนใดส่วนหนึ่ง วิธี หมายความว่า วิธีมาตราชั่งตวงวัดซึ่งเป็นท้องเรื่องของพระราชบัญญัตินี้ จำนวนหน่วยหมายความว่ามาตราชั่งตวงวัดที่จำกัดหน่วยแน่ลงไว้ และถ้าคูณหารเป็นชั้น ๆ เข้าแล้วจักได้อัตราลำดับต่าง ๆแห่งมาตราชั่งตวงวัด ดังกำหนดไว้ในพระราชบัญญัตินี้ มาตราชั่ง หมายความว่า มาตราชั่งใด ๆที่กำหนดไว้ในพระราชบัญญัตินี้ มาตราตวงหมายความว่า มาตราตวงใด ๆที่กำหนดไว้ในพระราชบัญญัตินี้ มาตราวัดหมายความว่า มาตราวัดใด ๆที่กำหนดไว้ในพระราชบัญญัตินี้ เครื่องชั่งหมายความว่า เครื่องชั่งทั้งปวงและตุ้มน้ำหนักสำหรับชั่ง ซึ่งการใช้สิ่งเหล่านี้เป็นการชอบด้วยกฎหมายตามพระราชบัญญัตินี้หรือตามกฎเสนาบดีที่ออกเพื่อจัดการตามพระราชบัญญัติ เครื่องตวงหมายความว่า เครื่องสำหรับตวงซึ่งการใช้เครื่องเหล่านี้เป็นการชอบด้วยกฎหมายตามพระราชบัญญัตินี้ หรือตามกฎเสนาบดีที่ออกเพื่อจัดการตามพระราชบัญญัติ เครื่องวัดหมายความว่า เครื่องสำหรับวัดความยาวและโวลูม ซึ่งการใช้เครื่องเหล่านี้เป็นการชอบด้วยกฎหมายตามพระราชบัญญัตินี้หรือตามกฎเสนาบดีที่ออกเพื่อจัดการตามพระราชบัญญัติ ผู้ทำหมายความว่าผู้ได้รับอาชญาบัตรโดยถูกต้องให้เป็นผู้ทำเครื่องชั่งเครื่องตวง เครื่องวัด ผู้ซ่อมหมายความว่าผู้ได้รับอาชญาบัตรโดยถูกต้องให้เป็นผู้ซ่อม เครื่องชั่งเครื่องตวง เครื่องวัด ผู้ขายหมายความว่าผู้ได้รับอาชญาบัตรโดยถูกต้องให้เป็นผู้ขาย เครื่องชั่งเครื่องตวง เครื่องวัด ผู้สั่งหมายความว่าผู้ได้รับอาชญาบัตรโดยถูกต้องให้เป็นผู้สั่ง เครื่องชั่งเครื่องตวง เครื่องวัด เข้ามาในพระราชอาณาจักร มาตรา๓*ให้ใช้พระราชบัญญัตินี้ทั่วพระราชอาณาจักร เมื่อพ้นวันประกาศพระราชบัญญัตินี้ในราชกิจจานุเบกษาไปแล้วสิบสองเดือน เว้นแต่ตั้งแต่วันให้ใช้พระราชบัญญัตินี้จนถึงวันออกประกาศพระราชกฤษฎีกาดังบัญญัติไว้ในมาตราต่อไปนี้เป็นการชอบด้วยกฎหมายที่มหาชนจะเลือกใช้วิธีมาตราชั่งตวงวัดที่ตั้งขึ้นตามพระราชบัญญัตินี้ กับใช้จำนวนหน่วยเครื่องชั่งเครื่องตวง เครื่องวัด สำหรับกันกับวิธีนั้นก็ได้ หรือจะใช้วิธีกับใช้จำนวนหน่วยและเครื่องชั่ง เครื่องตวง เครื่องวัด อย่างอื่นใด ๆ ซึ่งใช้อยู่เป็นประเพณีในพระราชอาณาจักรก็ได้ แต่ว่าในระหว่างระยะเวลาที่กล่าวมาในตอนบนนั้น บุคคลผู้ใดผู้หนึ่งในกิจการต่อเนื่องกับผู้อื่น หรือในพาณิชย์กิจใด ๆสมัครใช้ส่วนใดส่วนหนึ่งของวิธีที่กำหนดไว้ในพระราชบัญญัตินี้ กับใช้จำนวนหน่วยและเครื่องชั่ง เครื่องตวงเครื่องวัด สำหรับกันกับวิธีนั้น ให้ถือว่าผู้นั้นยอมตนประพฤติตามข้อบัญญัติทั้งปวงแห่งพระราชบัญญัตินี้ที่ว่าด้วยวิธี จำนวนหน่วยและ เครื่องชั่ง เครื่องตวง เครื่องวัดนั้น และว่าผู้นั้นตั้งอยู่ในฐานที่อาจถูกฟ้องเอาโทษได้ในเมื่อไม่ปฏิบัติตามข้อบัญญัติ *[รก.๒๔๖๖/-/๑๘๓/๒๗ธันวาคม ๒๔๖๖] มาตรา๔ภายหลังระยะเวลาไม่น้อยกว่าห้าปีเต็มจะได้ล่วงไปแล้วจากวันให้ใช้พระราชบัญญัตินี้ ดังบัญญัติไว้ในมาตรา ๓จะได้มีพระราชกฤษฎีกาประกาศในราชกิจจานุเบกษาบังคับให้ใช้พระราชบัญญัตินี้ทั่วพระราชอาณาจักรหรือแต่ภาคใดภาคหนึ่งตามที่จะประกาศเป็นคราว ๆ ตั้งแต่วันประกาศพระราชกฤษฎีกาดังว่านี้เป็นต้นไปการใช้วิธีมาตราชั่งตวงวัดหรือเครื่องชั่ง เครื่องตวง เครื่องวัด อย่างใดอย่างหนึ่งนอกออกไปจากที่ได้กำหนดไว้ในพระราชบัญญัตินี้เป็นการไม่ชอบด้วยกฎหมายยกเว้นแต่ที่เสนาบดีจะได้อนุญาตให้ใช้ในทางอาชีพและทางวิทยาศาสตร์โดยจำเพาะ มาตรา๕ตั้งแต่วันประกาศพระราชกฤษฎีกาดังบัญญัติไว้ในมาตราก่อนนี้เป็นต้นไป ก.สินค้าที่ส่งเข้ามาในพระราชอาณาจักรซึ่งเข้าหีบห่อตามมาตราชั่งตวงวัดของต่างประเทศ และแก้ออกจากหีบห่อไม่ได้สะดวกนั้นอาจขายหรือกระทำกิจใด ๆ ในการพาณิชย์ต่อสินค้านั้นในรูปหีบห่อเช่นเดียวกับที่เป็นอยู่เมื่อส่งเข้ามาได้ ข.สินค้าที่ส่งออกไปต่างประเทศนั้น อาจจดปริมาณลงตามมาตราชั่งตวงวัดของประเทศที่จะส่งสินค้าออกไปถึงนั้นก็ได้ แต่อย่างไรก็ตามปริมาณสินค้าดังว่านี้ จะเป็นสินค้าที่ส่งเข้ามาก็ดีหรือส่งออกไปก็ดีให้แสดงปริมาณเพิ่มเติมไว้ด้วยโดยทำนองที่ระบุให้ในกฎเสนาบดีออกตามมาตรา ๔๑ และในอัตราที่กำหนดให้ในตารางเทียบที่เสนาบดีประกาศให้ใช้ในการนี้ มาตรา๖ ให้เสนาบดีจัดตั้งสำนักงานกลางขึ้นในกรุงเทพฯ ไว้เป็นที่สำหรับรักษาแบบมาตราของจำนวนหน่วยแห่งวิธีและแบบประถมของแบบมาตรานั้นกับไว้สำหรับทำการงานทั้งปวงที่เกี่ยวแก่การนี้ แบบที่กล่าวมานั้นจะเอาออกไปจากสำนักงานกลางได้จำเพาะเพื่อสำนักงานมาตราชั่งตวงวัดของนานาประเทศทำการสอบเปรียบหรือทำใหม่เท่านั้น และต้องมีคำสั่งพิเศษของเสนาบดีจำเพาะการนี้ มาตรา๗ให้สำนักงานกลางมีอำนาจออกอาชญาบัตรให้แก่ผู้ทำ ผู้สั่ง ผู้ซ่อม และผู้ขาย เครื่องชั่ง เครื่องตวง เครื่องวัดที่กำหนดอนุญาตให้ใช้ตามวิธีที่ตั้งขึ้นโดยพระราชบัญญัตินี้ ให้สำนักงานนี้มีหน้าที่ในการรักษาทะเบียนการให้คำรับรอง การสำรวจ และการกำกับตรวจตราทั่วไปในเรื่องอาชญาบัตรเรื่องเครื่องชั่งเครื่องตวง เครื่องวัด สำหรับกันกับวิธีนั้น ให้ถูกต้องตามความประสงค์ของพระราชบัญญัตินี้หรือตามกฎเสนาบดี มาตรา๘ ให้เสนาบดีจัดตั้งสำนักงานสาขาขึ้นในตำบลต่างๆ จะสำหรับอำเภอใด หรือท้องที่ใด แล้วแต่จะเห็นจำเป็นและให้สำนักงานสาขานี้มีอำนาจและหน้าที่ดังได้ระบุไว้ในมาตราก่อน ตามที่เสนาบดีจะเห็นสมควรเป็นคราวๆลักษณะ ๒บทวิเคราะห์จำนวนหน่วย มาตรา๙ มูลจำนวนหน่วยแห่งความยาวนั้นให้เป็น เมตรคือระยะยาวระหว่างศูนย์ของเส้นสองเส้นบนแท่งปลาตินุมอิริดิอุมในเวลาที่ความหนาวร้อนเสมอขีดน้ำแข็งละลาย ซึ่งเก็บไว้ในสำนักงานมาตราชั่งตวงวัดของนานาประเทศและซึ่งที่ประชุมใหญ่ครั้งแรกแห่งมาตราชั่งตวงวัดได้ประกาศไว้เป็นประถมตัวมาตราของเมตร สำหรับประเทศสยามเมตร นั้นคือขนาดยาวซึ่งสำนักงานมาตราชั่งตวงวัดของนานาประเทศทำขึ้น กำหนดเป็นแบบมาตรา และรับรองว่าถูกต้อง ให้จำนวนหน่วยตามกฎหมายแห่งความยาวเป็นดังต่อไปนี้๑ วิธีเมตริก นาม อัตรา อักษรย่อ ----- -------- ---------- กิโลเมตร = พันเมตร กม. เฮกโตเมตร= ร้อยเมตร ฮม. เดคาเมตร = สิบเมตร ดคม. เมตร= มูลจำนวนหน่วย ม. เดซิเมตร = หนึ่งในสิบของหนึ่งเมตร ดม. เซนติเมตร = หนึ่งในร้อยของหนึ่งเมตร ซม. มิลลิเมตร = หนึ่งในพันของหนึ่งเมตร มม. มิครอน = หนึ่งในพันของหนึ่งมิลลิเมตร มิค. ๒วิธีประเพณี ----------------- นาม อัตรา อักษรย่อ ----- ------- ------------ เส้น ให้เท่ากับ สี่สิบเมตร สน. วา ให้เท่ากับ สองเมตร ว. ศอก ให้เท่ากับ ครึ่งของหนึ่งเมตร ศ. คืบ ให้เท่ากับ หนึ่งในสี่ของหนึ่งเมตร ค. มาตรา๑๐* มูลจำนวนหน่วยแห่งดลภาค (Surface) นั้นให้เป็นตารางเหลี่ยม มีด้านกว้างยาวด้านละหนึ่งเมตรและเรียกว่า ตารางเมตร ให้จำนวนหน่วยตามกฎหมายแห่งดลภาคเป็นดังต่อไปนี้ ๑.วิธีเมตริก ---------------- นาม อัตรา อักษรย่อ ------ ------- ----------- ตารางกิโลเมตร = ล้านตารางเมตร กม.๒ ตารางเฮกโตเมตร = หมื่นตารางเมตร ฮม.๒ หรือเฮกตาร์ ตารางเดคาเมตร = ร้อยตารางเมตร ดคม.๒ หรืออาร์ ตารางเมตร= มูลจำนวนหน่วย ม.๒ ตารางเดซิเมตร = หนึ่งในร้อยของหนึ่งตารางเมตร ดม. ๒ ตารางเซนติเมตร = หนึ่งในหมื่นของหนึ่งตารางเมตร ซม. ๒ ตารางมิลลิเมตร = หนึ่งในล้านของหนึ่งตารางเมตร มม. ๒ ๒.วิธีประเพณี ------------------ นาม อัตรา อักษรย่อ ----- ------- ----------- ไร่ ให้เท่ากับ พันหกร้อยตารางเมตร ร. งาน ให้เท่ากับ สี่ร้อยตารางเมตร ง. ตารางวา ให้เท่ากับ สี่ตารางเมตร ว.๒ *[มาตรา๑๐แก้ไขโดยพระราชบัญญัติมาตราชั่งตวงวัดแก้ไขเพิ่มเติม พุทธศักราช ๒๔๗๖] มาตรา๑๑* มูลจำนวนหน่วยแห่งโวลูมนั้น ให้เป็นโวลูมที่จุอยู่ในรูปเหลี่ยมลูกบาศก์ ซึ่งมีด้านกว้างยาวและสูงด้านละหนึ่งเมตรและเรียกว่า ลูกบาศก์เมตร ให้จำนวนหน่วยตามกฎหมายแห่งโวลูมเป็นดังต่อไปนี้ ๑.วิธีเมตริก ---------------- นาม อัตรา อักษรย่อ ----- ------- --------- ลูกบาศก์กิโลเมตร พันล้านลูกบาศก์เมตร กม.๓ ลูกบาศก์เฮกโตเมตร ล้านลูกบาศก์เมตร ฮม.๓ ลูกบาศก์เดคาเมตร พันลูกบาศก์เมตร ดคม.๓ ลูกบาศก์เมตร มูลจำนวนหน่วย ม.๓ ลูกบาศก์เดซิเมตร หนึ่งในพันของหนึ่งลูกบาศก์เมตร ดม. ๓ ลูกบาศก์เซนติเมตร หนึ่งในล้านของหนึ่งลูกบาศก์เมตร ซม.๓ ลูกบาศก์มิลลิเมตร หนึ่งในพันของหนึ่งเซนติเมตร มม. ๓ *[มาตรา๑๑แก้ไขโดยพระราชบัญญัติมาตราชั่งตวงวัดแก้ไขเพิ่มเติม พุทธศักราช ๒๔๗๖] มาตรา๑๒ มูลจำนวนหน่วยแห่งแมส(ที่เรียกกันว่าน้ำหนัก) นั้น ให้เป็นกิโลกรัม คือ แมสของแท่งกลมแห่งปลาตินุมอิริดิอุมซึ่งเก็บไว้ในสำนักงานมาตราชั่งตวงวัดของนานาประเทศและซึ่งที่ประชุมใหญ่ครั้งแรกแห่งมาตราชั่งตวงวัดได้ประกาศไว้เป็นแบบประถมตัวมาตราของกิโลกรัม สำหรับประเทศสยามกิโลกรัม นั้น คือแมสซึ่งสำนักงานมาตราชั่งตวงวัดของนานาประเทศได้ทำขึ้น กำหนดเป็นแบบมาตราและรับรองว่าถูกต้อง ให้จำนวนหน่วยตามกฎหมายแห่งแมสเป็นดังต่อไปนี้ ๑วิธีเมตริก --------------- นาม อัตรา อักษรย่อ ------ ------- ----------- เมตริกตัน = พันกิโลกรัม ต. เมตริกควินตัล = ร้อยกิโลกรัม คว. กิโลกรัม = มูลจำนวนหน่วย กก. เฮกโตกรัม = ร้อยกรัม ฮก. ดคากรัม = สิบกรัม ดคก. กรัม = หนึ่งในพันของหนึ่งกิโลกรัม ก. เดซิกรัม = หนึ่งในสิบของหนึ่งกรัม ดก. เซนติกรัม = หนึ่งในร้อยของหนึ่งกรัม ซก. มิลลิกรัม = หนึ่งในพันของหนึ่งกรัม มก. มิโครกรัม = หนึ่งในพันของหนึ่งมิลลิกรัม ๒วิธีประเพณี ------------------ นาม อัตรา อักษรย่อ ------ ------- ----------- หาบหลวง ให้เท่ากับ หกสิบกิโลกรัม ห. ชั่งหลวง ให้เท่ากับ หกร้อยกรัม ช. กะรัตหลวง ให้เท่ากับ ยี่สิบเซนติกรัม กต. ให้กะรัตหลวงเป็นเมตริกกะรัตและให้ใช้สำหรับมณีมีค่าเท่านั้น มาตรา๑๓*มูลจำนวนหน่วยแห่งความจุสำหรับวัตถุเหลวหรือวัตถุแห้งนั้นให้เป็น ลิตร คือขนาดโวลูมของน้ำบริสุทธิ (ปราศจากอากาศ)หนักหนึ่งกิโลกรัม ในเวลาที่ความหนาวร้อนเสมอขีด ๔ ดีกรีเซนติกราดและเมื่อมีความกดของอากาศเป็นอย่างธรรมดา ให้จำนวนหน่วยตามกฎหมายแห่งความจุเป็นดังต่อไปนี้ ๑วิธีเมตริก --------------- นาม อัตรา อักษรย่อ ------ ------- ------------ กิโลลิตร = พันลิตร กล. เฮกโตลิตร = ร้อยลิตร ฮล. เดคาลิตร = สิบลิตร ดคล. ลิตร = มูลจำนวนหน่วย ล. เดซิลิตร = หนึ่งในสิบของหนึ่งลิตร ดล. เซนติลิตร = หนึ่งในร้อยของหนึ่งลิตร ซล. มิลลิลิตร = หนึ่งในพันของหนึ่งลิตร มล. มิโครลิตร = หนึ่งในพันของหนึ่งมิลลิลิตร ๒วิธีประเพณี ------------------ นาม อัตรา อักษรย่อ ------ ------- ------------ เกวียนหลวง ให้เท่ากับ สองพันลิตร กว. บั้นหลวง ให้เท่ากับ พันลิตร บ. สัดหลวง ให้เท่ากับ ยี่สิบลิตร ส. ทนานหลวง ให้เท่ากับ หนึ่งลิตร ท. *สำหรับสามัญกิจทั้งปวงอาจถือว่ากิโลลิตรนั้นเทียบเท่ากับลูกบาศก์เมตรลิตรเท่ากับลูกบาศก์เดซิเมตรและมิลลิลิตรเท่ากับลูกบาศก์เซนติเมตร *[มาตรา๑๓ วรรคท้ายแก้ไขโดยพระราชบัญญัติมาตราชั่งตวงวัด แก้ไขเพิ่มเติม พุทธศักราช ๒๔๗๖] ลักษณะ๓ การทำ การสั่ง การขาย เครื่องชั่งเครื่องตวง เครื่องวัด ------------ มาตรา๑๔ให้เสนาบดีมีอำนาจตามพระราชบัญญัตินี้ออกกฎเสนาบดีประกาศในราชกิจจานุเบกษา อธิบาย ๑ชนิดของเครื่องชั่ง เครื่องตวง เครื่องวัด ๒รายละเอียดและวัตถุที่ทำสิ่งนั้น ๆ ๓อัตราเผื่อเหลือเผื่อขาดใน เครื่องชั่ง เครื่องตวง เครื่องวัดทุกอย่าง คำอธิบายนี้เสนาบดีจะแก้ไขเพิ่มเติมได้เป็นคราวๆ ตามที่จะเห็นสมควร และการแก้ไขเพิ่มเติมที่ว่านี้ให้ออกประกาศตามทำนองที่กำหนดไว้ข้างต้นนั้น มาตรา๑๕ บุคคลผู้ใดปรารถนาจะทำกิจในทางทำสั่ง ขาย หรือซ่อมเครื่องชั่งเครื่องตวง เครื่องวัดจะต้องยื่นใบขออาชญาบัตรสำหรับกิจนั้น ๆ ต่อเจ้าพนักงานผู้ได้รับตั้งแต่งให้ออกอาชญาบัตรตามพระราชบัญญัตินี้ อาชญาบัตรนั้นจะอนุญาตให้ใช้ทั่วพระราชอาณาจักรหรือในมณฑลหนึ่งมณฑลใด หรือในจังหวัดหนึ่งจังหวัดใดก็ได้ เมื่อเจ้าพนักงานได้รับใบขออาชญาบัตรและได้ตรวจสอบสวนตามที่เห็นว่าจำเป็นแล้วให้ออกอาชญาบัตรให้ตามที่ขอมาแล้วให้จดนามและรายการทั้งปวงที่เกี่ยวข้องกับผู้ถืออาชญาบัตรลงในสมุดทะเบียนที่มีไว้สำหรับการนี้ หรือเจ้าพนักงานอาจปฏิเสธไม่ออกอาชญาบัตรให้ก็ได้แต่ว่าต้องแจ้งเหตุผลการปฏิเสธนี้ให้ผู้ยื่นใบขอนั้นทราบเป็นลายลักษณ์อักษร อาชญาบัตรนั้นโอนกันไม่ได้เป็นอันขาด มาตรา๑๖ อาชญาบัตรทุกฉบับ ให้ระบุนามและตำบลที่อยู่ของผู้ถืออาชญาบัตร ท้องที่ที่อนุญาตให้ใช้อาชญาบัตรนั้นประเภทกิจการที่อาชญาบัตรนั้นอนุญาตให้ทำ (จะเป็นการทำ การสั่ง การขาย หรือการซ่อมก็ตาม) และรายการอื่น ๆแห่งเครื่องชั่ง เครื่องตวง เครื่องวัด ที่ออกอาชญาบัตรให้ ให้ผู้ถืออาชญาบัตรทุกคนปฏิบัติการของตนให้อยู่ในจำเพาะประเภทการและในชนิดเครื่องชั่ง เครื่องตวง เครื่องวัดตามที่ระบุไว้ในอาชญาบัตรดังกล่าวข้างบนนี้โดยเคร่งครัด จะทำนอกเหนืออำนาจในอาชญาบัตรนั้นไม่ได้เป็นอันขาด มาตรา๑๗ อาชญาบัตรทั้งปวงนั้นให้ออกตามแต่เจ้าพนักงานจะเห็นสมควรมีกำหนดอายุไม่เกิน ๕ ปี อาชญาบัตรนั้นเจ้าพนักงานซึ่งเสนาบดีตั้งแต่งขึ้นสำหรับการนี้ อาจสั่งถอนเสียในเวลาใดเวลาหนึ่งก็ได้ถ้าหากพิสูจน์ได้ว่าผู้ถืออาชญาบัตรได้กระทำการอย่างใดอย่างหนึ่งขัดกับข้อบัญญัติของพระราชบัญญัตินี้ หรือกฎเสนาบดีหรือขัดกับข้อความที่ระบุไว้ในอาชญาบัตรของตน ลักษณะ ๔ การให้คำรับรอง -------------- มาตรา๑๘ การให้คำรับรอง เครื่องชั่งเครื่องตวง เครื่องวัด นั้นให้ประกอบด้วยการตรวจและการสอบเทียบสิ่งนั้น ๆกับแบบมาตราที่กำหนดไว้ในพระราชบัญญัตินี้ เมื่อตรวจสอบแล้วเห็นว่าถูกต้องทุกประการตามความประสงค์ของพระราชบัญญัตินี้และกฎเสนาบดีแล้ว ให้ประทับตราเครื่องหมายคำรับรองลงที่สิ่งเหล่านั้นทุกสิ่ง การให้คำรับรองเป็นครั้งแรกสำหรับเครื่องชั่งเครื่องตวง เครื่องวัด ภายหลังที่สิ่งนั้น ๆ ได้ทำขึ้น หรือสั่งเข้ามาได้ชื่อว่า คำรับรองชั้นแรกการให้คำรับรองเป็นคราว ๆ หรือการให้คำรับรองซ้ำซึ่งเจ้าพนักงานผู้รับมอบอำนาจโดยถูกต้องกระทำตามคำสั่งของเสนาบดี หรือกระทำตามคำขอร้องของเจ้าของเครื่องชั่ง เครื่องตวง เครื่องวัด ก็ดีได้ชื่อว่า คำรับรองชั้นหลัง มาตรา ๑๙ บรรดาเครื่องชั่ง เครื่องตวง เครื่องวัดทั้งปวง ที่พระราชบัญญัตินี้หรือกฎเสนาบดีกำหนดให้ใช้และที่บุคคลผู้ใดใช้หรือมีอยู่ในความปกครองนั้น ต้องมีตราเครื่องหมายคำรับรองของสำนักงานกลางหรือสำนักงานสาขาดังบัญญัติไว้ในมาตราก่อน การขายหรือใช้ หรือปกครอง เครื่องชั่ง เครื่องตวง เครื่องวัด ซึ่งมิได้มีตราเครื่องหมายคำรับรองดังกล่าวมาท่านว่าเป็นความผิดตามพระราชบัญญัตินี้ มาตรา๒๐ บรรดาเครื่องชั่ง เครื่องตวงเครื่องวัด ที่ผู้ซ่อมได้ซ่อมขึ้นนั้น จะต้องนำส่งสำนักงานกลาง หรือสำนักงานสาขาเพื่อได้คำรับรองชั้นหลังเสียก่อนที่จะคืนไปให้เจ้าของหรือก่อนที่จะนำออกขาย การจำหน่ายสิ่งซึ่งซ่อมขึ้นเหล่านี้อีกโดยมิได้มีคำรับรองชั้นหลัง ท่านว่าเป็นความผิดตามพระราชบัญญัตินี้ มาตรา๒๑ ให้ผู้ทำ หรือผู้สั่ง เครื่องชั่งเครื่องตวง เครื่องวัด ซึ่งได้รับอาชญาบัตรตามพระราชบัญญัตินี้ยื่นใบขอคำรับรองชั้นแรกสำหรับสิ่งที่ทำขึ้น หรือสั่งเข้ามา ต่อสำนักงานกลางหรือสำนักงานสาขาภายในกำหนดเวลาที่จะได้กะให้ในกฎเสนาบดี เมื่อเจ้าพนักงานได้รับใบขอเช่นว่านี้แล้ว ให้วินิจฉัยตามที่จะเห็นสมควรว่าสิ่งเหล่านั้นจะควรให้นำมารับคำรับรองที่สำนักงานหรือเจ้าพนักงานจะควรไปตรวจสอบที่สถานที่ของผู้ถืออาชญาบัตร มาตรา๒๒ ให้ผู้ทำ หรือผู้สั่ง หรือผู้ซ่อมเครื่องชั่ง เครื่องตวง เครื่องวัดทุกคนมีเครื่องหมายส่วนตัวและให้ประทับเครื่องหมายนั้นไว้ที่สิ่งทุกสิ่งก่อนส่งสิ่งนั้นมาเพื่อการให้คำรับรอง เครื่องหมายส่วนตัวทั้งปวงนี้ให้จดทะเบียนไว้ที่สำนักงานกลาง หรือสำนักงานสาขาห้ามเป็นอันขาดไม่ให้เจ้าพนักงานประทับเครื่องหมายคำรับรองลงที่เครื่องชั่งเครื่องตวงเครื่องวัดใด ๆซึ่งไม่มีเครื่องหมายส่วนตัวดังว่ามาหรือมีเครื่องหมายส่วนตัวแต่ผิดไปจากที่จดทะเบียนไว้ยังสำนักงานกลาง หรือสำนักงานสาขา มาตรา๒๓ บุคคลผู้ใดผู้หนึ่งนอกจากผู้ถืออาชญาบัตร มีเครื่องชั่ง เครื่องตวงเครื่องวัดใด ๆ อยู่ในความปกครองซึ่งยังมิได้ทำการให้คำรับรอง หรือซึ่งบุคคลผู้นั้นมีเหตุผลที่สมควรเชื่อได้ว่าสิ่งนั้น ๆไม่ถูกต้องตามความประสงค์ทุกประการของพระราชบัญญัตินี้ ต้องยื่นใบขอคำรับรองสำหรับ เครื่องชั่ง เครื่องตวง เครื่องวัดนั้น ๆ การยื่นใบขอคำรับรองตามที่ว่าไว้ในตอนบนนั้นโดยสมัครเองให้ถือว่าเป็นการยกเว้นผู้ยื่นใบขอให้พ้นจากถูกฟ้องเอาโทษฐานมีสิ่งนั้น ๆไว้ในความปกครองอันไม่ชอบด้วยพระราชบัญญัตินี้ มาตรา๒๔ เมื่อความปรากฏขึ้นว่าเครื่องชั่ง เครื่องตวง เครื่องวัดใด ๆ ที่ได้นำส่งไว้เพื่อการให้คำรับรองนั้นไม่ถูกต้องตามข้อบัญญัติของพระราชบัญญัตินี้ แม้เจ้าพนักงานผู้รับดำริเห็นว่าสิ่งนั้น ๆ พอจะแก้ไขอย่างใดให้ถูกต้องได้ให้คืนสิ่งนั้น ๆ แก่ผู้ยื่นใบขอ เพื่อการแก้ไขดังว่านั้น และเพื่อการให้คำรับรองใหม่ แต่ถ้าเจ้าพนักงานเห็นว่าสิ่งใดที่นำส่งไว้นั้นไม่ถูกต้องตามข้อบัญญัติของพระราชบัญญัตินี้ และจะแก้ไขด้วยประการใด ๆ ที่สมควรก็ทำให้กลับถูกต้องไม่ได้แล้ว เจ้าพนักงานอาจสั่งให้ทำลายสิ่งนั้น ๆเสียเพียงที่จะกันมิให้ใช้เป็นเครื่องชั่ง เครื่องตวง เครื่องวัดตามพระราชบัญญัตินี้ได้เลยก็ได้หรือถ้าเห็นสมควรจะสั่งให้ริบและทำลายสิ่งนั้น ๆ จนสิ้นเชิงทีเดียวก็ได้ มาตรา๒๕ เสนาบดีอาจกำหนดสถานที่และเวลาตามที่จะเห็นสมควรให้พ่อค้าทั้งปวงผู้ใช้เครื่องชั่ง เครื่องตวง เครื่องวัด นำสิ่งนั้นๆ มาเพื่อการสำรวจ และเพื่อการให้คำรับรอง ถ้าสิ่งนั้นไม่ได้ตรึงติดกับสถานที่ของพ่อค้านั้นและไม่ใหญ่โตเหลือเกิน หรือยากแก่การยกเคลื่อนที่ท่านให้ปฏิบัติการต่อบรรดาสิ่งที่นำมานั้นตามทำนองที่กำหนดไว้ในพระราชบัญญัตินี้ ให้พ่อค้าทั้งปวงผู้ใช้เครื่องชั่งเครื่องตวง เครื่องวัด ที่ตรึงติดกับที่ หรือที่ใหญ่โตไม่สามารถ หรือยากที่จะยกเคลื่อนที่นั้นแจ้งให้สำนักงานกลางหรือสำนักงานสาขาทราบการปกครองของตนในสิ่งนั้น ๆเพื่อจะได้กระทำการสำรวจสิ่งนั้นไปโดยประการที่จะลำบากเป็นอย่างน้อยที่สุดแก่พ่อค้า การให้นำสิ่งต่างๆ มาตามความในตอนหนึ่งแห่งมาตรานี้ ให้ลงประกาศในราชกิจจานุเบกษา และให้ปิดประกาศเหล่านี้ไว้ในสาธารณสถานไม่น้อยกว่าสิบสี่วัน ก่อนวันกำหนดให้นำมานั้น มาตรา๒๖ เพื่อกำกับตรวจตราเครื่องชั่งเครื่องตวง เครื่องวัด และการใช้สิ่งเหล่านี้ให้เป็นการเรียบร้อยให้เจ้าพนักงานผู้ทำการในหน้าที่นายตรวจมาตราชั่งตวงวัด มีเครื่องแบบมาตราตามที่จำเป็นออกสำรวจและในเวลาสมควรระหว่างเวลาทำการงาน เจ้าพนักงานอาจเข้าไปในร้าน หรือโรงงาน หรือสถานที่ใด ๆซึ่งน่าจะเป็นที่เก็บสิ่งนั้น ๆ ไว้สำหรับขายแก่มหาชน หรือสำหรับใช้ในทางการค้าขาย หรือในทางใด ๆและอาจสำรวจบรรดาเครื่องชั่ง เครื่องตวง เครื่องวัดที่พบเห็นในสถานที่นั้น เจ้าของหรือผู้ปกครองเครื่องชั่งเครื่องตวง เครื่องวัด มีหน้าที่ต้องแสดงบรรดาสิ่งเหล่านี้ในความรักษาของตนออกเพื่อการสำรวจเมื่อเจ้าพนักงานผู้ได้รับอำนาจโดยถูกต้องขอให้แสดงออก อนึ่งถ้าเจ้าพนักงานได้รับหลักฐานอันพอเห็นได้ในชั้นแรกว่ามีการกระทำความผิดทางอาญาขึ้นในเรื่องเครื่องชั่ง เครื่องตวง เครื่องวัดจะเป็นความผิดตามพระราชบัญญัตินี้ก็ดีหรือตามมาตรา ๒๓๓ หรือ ๒๓๔ แห่งประมวลกฎหมายอาญาก็ดีให้เจ้าพนักงานมีอำนาจที่จะค้นสถานที่ที่ความผิดนั้นกำลังเกิดขึ้น หรือได้เกิดขึ้นแล้วและให้ยึดเครื่องชั่ง เครื่องตวง เครื่องวัดใด ๆดังกล่าวมาที่พบในสถานที่นั้นเสีย แต่ว่าสิทธิในการสำรวจและการค้นดังว่ามานั้น ไม่หมายความถึงเคหสถานส่วนตัวของบุคคล ซึ่งมิใช่เป็นผู้ถืออาชญาบัตรตามพระราชบัญญัตินี้หรือมิใช่เป็นพ่อค้า หรือเป็นผู้ซื้อขาย เว้นแต่การสำรวจและการค้นนั้นจะกระทำตามหมายพิเศษซึ่งเสนาบดี หรือเจ้าพนักงานที่ได้ตั้งแต่งไว้เป็นพิเศษในการนี้ได้ออกให้หมายพิเศษนี้ให้ออกเฉพาะเมื่อได้รับหลักฐานอันพอเห็นได้ในชั้นแรกว่ามีการกระทำผิดทางอาญาขึ้นตามพระราชบัญญัตินี้หรือตามมาตรา ๒๓๓ หรือ ๒๓๔ แห่งประมวลกฎหมายอาญาเท่านั้น เจ้าพนักงานผู้ทำการหน้าที่นายตรวจมาตราชั่งตวงวัดนั้นจะได้รับประกาศนียบัตรตั้ง ระบุอำนาจตามพระราชบัญญัตินี้ประกาศนียบัตรนี้ให้นำออกแสดงเมื่อจะเข้า หรือจะค้นสถานที่ใด ๆ ตามข้อบัญญัติแห่งมาตรานี้ มาตรา๒๗นายตรวจซึ่งได้ตั้งแต่งขึ้นโดยถูกต้องตามพระราชบัญญัตินี้มีอำนาจที่จะยึดเครื่องชั่ง เครื่องตวง เครื่องวัดใด ๆที่เห็นว่าไม่ถูกต้องตามความประสงค์ของพระราชบัญญัตินี้ และให้นำสิ่งนั้นส่งไว้ยังสำนักงานกลางหรือสำนักงานสาขา ลักษณะ๕ การฟ้องร้องและบทลงโทษ ------------- มาตรา๒๘ภายหลังประกาศพระราชกฤษฎีกาบังคับให้ใช้พระราชบัญญัตินี้ดังระบุไว้ในมาตรา ๔บุคคลผู้ใดไม่ปฏิบัติตามข้อบัญญัติของพระราชบัญญัตินี้ หรือตามกฎเสนาบดีในเรื่องเครื่องชั่ง เครื่องตวง เครื่องวัดอย่างหนึ่งอย่างใด ท่านว่ากระทำผิดทางอาญาและต้องระวางโทษตามที่บัญญัติไว้ใน ๗ มาตรา ต่อไปนี้ อนึ่งภายหลังประกาศให้ใช้พระราชบัญญัตินี้ดังระบุไว้ในมาตรา๓ และถึงแม้ว่ายังไม่มีพระราชกฤษฎีกาบังคับให้ใช้พระราชบัญญัติก็ตาม บุคคลผู้ใดในกิจการต่อเนื่องกับผู้อื่น หรือในพาณิชย์กิจใด ๆ สมัครใช้เครื่องชั่ง เครื่องตวงเครื่องวัด ของวิธีที่ตั้งขึ้นโดยพระราชบัญญัตินี้ แต่มิได้ประพฤติให้ถูกต้องตามข้อบัญญัติทั้งปวงท่านว่ากระทำผิดทางอาญา และต้องระวางโทษตามที่บัญญัติไว้ใน ๗ มาตราต่อไปนี้ มาตรา๒๙ ผู้ใดผู้หนึ่ง ทำ สั่ง ขายหรือซ่อมเครื่องชั่ง เครื่องตวง เครื่องวัดตามวิธีที่ตั้งขึ้นตามพระราชบัญญัตินี้โดยมิได้รับอาชญาบัตรให้ตนกระทำการนั้น ๆ ก่อนตามข้อบัญญัติแห่งพระราชบัญญัตินี้ก็ดีหรือในการยื่นใบขออาชญาบัตร แจ้งข้อความใด ๆ ที่รู้อยู่ว่าเป็นเท็จก็ดีท่านว่ามีความผิดต้องระวางโทษจำคุกไม่เกินหนึ่งปี หรือปรับไม่เกินพันบาท หรือจำคุกและปรับทั้งสองสถาน มาตรา๓๐ ผู้ใดผู้หนึ่ง ผู้ได้รับอาชญาบัตรเป็นผู้ขายเครื่องชั่งเครื่องตวง เครื่องวัด ขายเครื่องชั่ง เครื่องตวง เครื่องวัดใด ๆที่ไม่มีเครื่องหมายคำรับรองก็ดี ที่ซ่อมขึ้นแล้วแต่ไม่มีเครื่องหมายคำรับรองซ้ำก็ดีที่ไม่ถูกต้องตามความประสงค์ทุกประการ ของพระราชบัญญัตินี้ก็ดี หรือเก็บสิ่งนั้น ๆไว้เพื่อขายก็ดีท่านว่ามีความผิด ต้องระวางโทษจำคุกไม่เป็นสองปี หรือปรับไม่เกินพันบาท หรือจำคุกและปรับทั้งสองสถาน มาตรา๓๑ ผู้ใดผู้หนึ่งในกิจการต่อเนื่องกับผู้อื่นหรือในพาณิชย์กิจใด ๆ กระทำการชั่ง ตวง วัด โดยใช้เครื่องชั่ง เครื่องตวง เครื่องวัดหรือสิ่งหนึ่งสิ่งใด ซึ่งไม่ถูกต้องตามความประสงค์ทุกประการของพระราชบัญญัตินี้ก็ดีหรือผู้ใดผู้หนึ่งมีเครื่องชั่ง เครื่องตวง เครื่องวัด ดังที่กล่าวมานั้นไว้ในความปกครองของตนเพื่อใช้ในกิจการต่อเนื่องกับผู้อื่น หรือในพาณิชย์กิจใด ๆ ก็ดี ท่านว่ามีความผิด ต้องระวางโทษจำคุกไม่เกินสองปีหรือปรับไม่เกินพันบาท หรือจำคุกและปรับทั้งสองสถาน มาตรา๓๒ ผู้ใดผู้หนึ่งปลอมแปลงเครื่องหมายใด ๆ ของสำนักงานกลาง หรือสำนักงานสาขาก็ดี หรือแก้ไขเครื่องหมายนั้นโดยเจตนาก็ดีหรือลบถอนเครื่องหมายนั้น จากเครื่องชั่ง เครื่องตวง เครื่องวัดอันหนึ่งไปใช้กับอีกอันหนึ่งก็ดีหรือโดยเจตนาเพิ่ม หรือลดเครื่องชั่ง เครื่องตวง เครื่องวัดใด ๆ ที่ได้ทำการให้คำรับรองและมีเครื่องหมายของสำนักงานกลาง หรือของสำนักงานสาขาแล้วก็ดี ท่านว่ามีความผิดต้องระวางโทษจำคุกไม่เกินเจ็ดปี และปรับไม่เกินสองพันบาท ผู้ใดผู้หนึ่งใช้ ขาย จำหน่าย หรือทอดตลาด เครื่องชั่ง เครื่องตวง เครื่องวัดใด ๆโดยรู้อยู่ว่าสิ่งนั้น ๆ มีตราเครื่องหมายปลอมแปลงหรือถูกแก้เปลี่ยนโดยอาการที่กล่าวมาในตอนบนแห่งมาตรานี้ ท่านว่ามีความผิดต้องระวางโทษจำคุกไม่เกินเจ็ดปี และปรับไม่เกินสองพันบาท มาตรา๓๓ในคดีทั้งปวงที่ตัวแทนหรือลูกจ้างกระทำความผิด ที่ระบุไว้ในมาตรา ๒๙, ๓๐, ๓๑ และ ๓๒ท่านให้ถือว่านายจ้างเป็นตัวการในคดีความผิดนั้น แต่ว่าความผิดเช่นว่านี้ต้องได้เกิดขึ้นเพราะเหตุตัวแทนหรือลูกจ้างได้กระทำแทน หรือกระทำเพื่อประโยชน์ของนายจ้าง คำว่าตัวแทน หรือลูกจ้าง ที่ใช้ในมาตรานี้ ท่านให้หมายความว่าบุคคลใด ๆซึ่งกระทำการช่วยเหลือในการงานของนายจ้าง รวมทั้งบุคคลใด ๆในครอบครัวของนายจ้าง จะเป็นว่าบุคคลนั้น ๆ จะได้รับสินจ้างรางวัลหรือไม่ก็ตาม มาตรา๓๔ผู้ใดผู้หนึ่งได้รับอาชญาบัตรเป็นผู้ทำ หรือผู้สั่ง หรือผู้ซ่อมเครื่องชั่งเครื่องตวง เครื่องวัดไม่นำสิ่งเหล่านี้ส่งเพื่อการให้คำรับรองหรือเพื่อการให้คำรับรองซ้ำก็ดี ไม่ยื่นใบขอรับคำรับรองตามที่กำหนดไว้ในมาตรา ๒๐ และ ๒๑ของพระราชบัญญัตินี้ก็ดี ท่านว่ามีความผิด ต้องระวางโทษจำคุกไม่เกินหนึ่งเดือน หรือปรับไม่เกินร้อยบาทหรือจำคุกและปรับทั้งสองสถาน มาตรา๓๕ พ่อค้าผู้ใดมีเครื่องชั่ง เครื่องตวงเครื่องวัดใด ๆ ตามวิธีที่ตั้งขึ้นโดยพระราชบัญญัตินี้อยู่ในความปกครองของตนไม่นำสิ่งนั้นส่งเพื่อสำรวจ และเพื่อการให้คำรับรองตามข้อบัญญัติของมาตรา ๒๕ ท่านว่ามีความผิดต้องระวางโทษจำคุกไม่เกินหนึ่งเดือน หรือปรับไม่เกินร้อยบาทหรือจำคุกและปรับทั้งสองสถาน มาตรา๓๖ภายหลังประกาศพระราชกฤษฎีกาบังคับให้ใช้พระราชบัญญัตินี้ ดังระบุไว้ในมาตรา ๔ แล้ว ผู้ใดผู้หนึ่งในกิจการต่อเนื่องกับผู้อื่นหรือในพาณิชย์กิจใด ๆ กระทำผิดพระราชบัญญัตินี้ โดยใช้มาตราชั่งตวงวัดอย่างใด ๆนอกออกไปจากอย่างในวิธีที่ตั้งขึ้นโดยพระราชบัญญัตินี้ ท่านว่าต้องระวางโทษปรับไม่เกินห้าสิบบาท ภายหลังประกาศพระราชกฤษฎีกาที่กล่าวมานั้นผู้ใดผู้หนึ่งในกิจการต่อเนื่องกับผู้อื่น หรือในพาณิชย์กิจใด ๆกระทำผิดพระราชบัญญัตินี้โดยซื้อขายหรือทำอย่างใดแก่สินค้าที่ส่งเข้ามาในพระราชอาณาจักร หรือสินค้าที่ส่งออกไปนอกพระราชอาณาจักรอันปริมาณแห่งสินค้านั้น ได้แสดงไว้ตามมาตราชั่งตวงวัดของต่างประเทศตามมาตรา ๕โดยมิได้แสดงปริมาณนั้นเพิ่มขึ้นตามตารางเทียบที่เสนาบดีประกาศให้ใช้ท่านว่าต้องระวางโทษปรับไม่เกินห้าสิบบาท ภายหลังประกาศพระราชกฤษฎีกาที่กล่าวมานั้นผู้ใดผู้หนึ่งกระทำผิดพระราชบัญญัตินี้โดย ทำ สั่ง ขาย ซ่อมหรือในกิจการต่อเนื่องกับผู้อื่น หรือในพาณิชย์ใด ๆ ใช้เครื่องชั่งเครื่องตวง เครื่องวัด อย่างใดนอกออกไปจากอย่างในวิธีที่ตั้งขึ้นโดยพระราชบัญญัตินี้ ท่านว่าต้องระวางโทษจำคุกไม่เกินสิบวัน หรือปรับไม่เกินห้าสิบบาทหรือจำคุกและปรับทั้งสองสถาน มาตรา๓๗ ผู้ใดผู้หนึ่งถูกพิพากษาให้ลงโทษเพราะได้กระทำความผิดตามที่ได้ระบุไว้ในลักษณะนี้แล้วกระทำความผิดที่ได้ระบุไว้ในลักษณะนี้ขึ้นอีกก่อนเวลาสามปีนับแต่วันพ้นโทษครั้งก่อนได้ล่วงพ้นไปแล้ว ต้องระวางโทษที่กำหนดไว้สำหรับความผิดที่ทำครั้งหลังนั้นทั้งเพิ่มโทษขึ้นอีกกึ่งหนึ่งด้วย มาตรา๓๘ เมื่อได้มี หรือเชื่อว่าได้มีการกระทำผิดตามพระราชบัญญัตินี้เกิดขึ้น เนื่องด้วยเครื่องชั่ง เครื่องตวง เครื่องวัดใด ๆ แล้วท่านว่าจะยึดสิ่งนั้น ๆ เสียก็ได้ มาตรา๓๙ การฟ้องเอาโทษตามพระราชบัญญัตินี้ท่านว่าทำได้แต่เฉพาะเจ้าพนักงานของกรมอัยการหรือเจ้าพนักงานซึ่งเสนาบดีตั้งแต่งขึ้นเพื่อกระทำการตามข้อบัญญัติของพระราชบัญญัตินี้เท่านั้น ลักษณะ๖ บทเบ็ดเสร็จ ------------ มาตรา๔๐ ให้เสนาบดีมีอำนาจที่จะตั้งแต่งเจ้าพนักงานในกระทรวงใดๆ ให้กระทำการตามข้อบัญญัติของพระราชบัญญัตินี้เมื่อเป็นการจำเป็น มาตรา๔๑ให้เสนาบดีมีอำนาจที่จะออกกฎเสนาบดี กำหนด ก.การจัดวางระเบียบงานและธุรการ ของสำนักงานกลางและสำนักงานสาขา ข.แบบอาชญาบัตรที่จะออกตามพระราชบัญญัตินี้ ระเบียบการ เวลาและสถานที่ในการขออาชญาบัตร และการออกอาชญาบัตรค่าฤชาธรรมเนียมที่จะต้องเสียในการออกอาชญาบัตร ค.การจดทะเบียนผู้ถืออาชญาบัตร เครื่องหมายส่วนตัวของผู้นั้น สินค้า เครื่องชั่ง เครื่องตวงเครื่องวัดที่ผู้นั้นมีอยู่และรายการละเอียดอื่น ๆ ในการงานของผู้นั้นตามที่จำเป็นค่าฤชาธรรมเนียมในการลงทะเบียน ฆ.การจัดวางระเบียบงานและธุรการของการให้คำรับรองสถานที่ เวลา และระเบียบการในการขอคำรับรองเครื่องหมายคำรับรองของรัฐบาลที่จะใช้ และระเบียบการใช้เครื่องหมายนั้น ค่าฤชาธรรมเนียมในการให้คำรับรอง ง.ระเบียบการที่จะปฏิบัติให้เป็นไปตามความประสงค์ของพระราชบัญญัตินี้ บรรดากฎเสนาบดีที่ออกให้ใช้และให้ดำเนินการตามพระราชบัญญัตินี้ต้องประกาศในราชกิจจานุเบกษาและให้ใช้กฎนั้นตั้งแต่วันที่ประกาศเป็นต้นไป มาตรา๔๒ให้เสนาบดีกระทรวงพาณิชย์เป็นเจ้าหน้าที่จัดการทั้งปวงตามพระราชบัญญัตินี้ ประกาศมาณ วันที่ ๑๗ ธันวาคม พระพุทธศักราช ๒๔๖๖ เป็นปีที่ ๑๔ ในรัชกาลปัจจุบันนี้--------------------พระราชบัญญัติมาตราชั่งตวงวัดแก้ไขเพิ่มเติม พุทธศักราช๒๔๗๖ มาตรา๓ตั้งแต่วันใช้พระราชบัญญัตินี้สืบไป ให้ยกเลิกคำบัญญัติศัพท์และอักษรเกี่ยวกับจำนวนหน่วยตามกฎหมายแห่งดลภาคและโวลูมในบรรดากฎหมายกฎ และ ข้อบังคับอื่น ๆ ซึ่งขัดแย้งกับบทแห่งพระราชบัญญัตินี้ [รก.๒๔๗๖/-/๒๔๖/๒๘พฤษภาคม ๒๔๗๖]--------------------พระราชบัญญัติมาตราชั่งตวงวัด พ.ศ. ๒๔๖๖ แก้ไขเพิ่มเติมพุทธศักราช ๒๔๗๗ มาตรา๓ผู้ใดกระทำความผิดอย่างหนึ่งอย่างใดตามที่บัญญัติไว้ในมาตรา๒๙, ๓๐, ๓๑, ๓๒, ๓๓, ๓๔, ๓๕ และ ๓๖แห่งพระราชบัญญัติมาตราชั่ง ตวง วัด พ.ศ. ๒๔๖๖และได้ถูกศาลพิพากษาให้ลงโทษ ท่านว่าผู้กระทำผิดนั้น ๆจะต้องชำระเงินค่าสินบนให้แก่ผู้จับ นำจับหรือนำความมาแจ้งต่อเจ้าพนักงานในอัตราไม่เกินร้อยละ ๒๐แห่งเงินค่าปรับ แล้วแต่ศาลจะเห็นสมควร [รก.๒๔๗๗/-/๓๐๕/๑๙สิงหาคม ๒๔๗๗] ดวงใจ/แก้ไข ๒๗ก.พ. ๔๕